**Fogalomtár II. blokk**

## **Piaci környezet**

A piaci környezet magába foglalja az árubeszerzési és értékesítési piacokat, a munkaerőpiacot és a tőke- és pénzpiacot. Az értékesítési piacot befolyásoló tényezők (Porter alapján): szállítók alkupozíciója; vevők alkupozíciója; új belépők fenyegetése; helyettesítő termékek vagy szolgáltatások fenyegetése; verseny a már működő vállalatok között.

**ÉRTÉKINDEX**: a termékek, árucikkek összegére nézve a forgalmi érték együttes, átlagos változását mutatja (nagyságát a mennyiségek és az egységárak változása befolyásolja)

**ÁRINDEX:** a különböző termékek, árucikkek árainak együttes átlagos változását (árszínvonal változását) mutatja

**VOLUMENINDEX**: a különböző termékekből forgalmazott, eladott mennyiségek együttes, átlagos változását mutatja

# **Kereslet**

Fizetőképes szükséglet. (szükséglet = hiányérzet)

A kereslet a vevők vásárlási szándéka egy árura vonatkozóan. Az az árumennyiség, melyet az emberek hajlandók és képesek megvenni a különböző árak mellett adott termékből. Ha pl. szeretnénk egy úszómedencét, de nincs rá pénzünk, akkor az még csak vágy, de nem kereslet. Vagyis egy termék vagy szolgáltatás iránti kereslet nemcsak a vásárlásigényét jelenti a fogyasztó részéről, hanem azt a képességet is, hogy annak kielégítésére a fogyasztó egyúttal képes és hajlandó is.

**KERESLETI GÖRBE**

A keresleti görbe megmutatja, hogy mekkora értékesítés lehetséges különböző ár esetén, feltéve, hogy az egyéb tényezők változatlanok. Azt az értékesítési mennyiséget mutatja, amelyet a vásárlók adott árnál hajlandók megvásárolni valamely adott időpontban. Azaz a keresleti görbe egyváltozós függvény, amelynek független változója az ár, függő változója a keresett mennyiség.

**KÍNÁLAT**

A kínálat a termelők, kereskedők eladási szándékát fejezi ki egy termékből, szolgáltatásból. Az a mennyiség, melyet az eladók hajlandók és képesek eladni különböző árak mellett. A szándék tehát nem elég, képesnek is kell lenni eladásra kínálni a terméket, azaz kell, hogy legyen elegendő legyártott termék a helyszínen, vagy raktárban.

**EGYENSÚLYI ÁR**

Az egyensúlyi ár (piactisztító ár) egyben piaci ár is. Az az ár, ahol a termékből felkínált mennyiség pontosan megegyezik a vásárolt mennyiséggel (vagyis, amely ár mellett minden elkel a piacon és többlet kereslet sem jelentkezik.). Legegyszerűbben a keresleti és a kínálati görbe közös grafikonban való ábrázolásával lehetne szemléltetni. (Marshall kereszt)

**ABC elemzés**

A készletelemeket azok relatív fontossága alapján csoportosítja, és a csoportok szerint differenciált készletgazdálkodási módszereket alkalmaz.

**Centralizált beszerzés**

Centralizált beszerzés fogalmán azt értjük, hogy a beszerzéssel kapcsolatos teendők összességét egyetlen, központi beszerzési szervezet látja el.

**Decentralizált beszerzés**

A decentralizált beszerzési struktúrában a feladatok a kereskedelmi vállalat szervezeti egységeihez (boltok) kapcsolódva jelennek meg és oldják meg őket.