**Fogalomtár 4.2.**

A **vállalkozás vagyonát** egy adott időpillanatban rendelkezésére álló anyagi és nem anyagi javak összessége alkotja, amelyek a tulajdonságjellemzőik alapján tartalmilag azonosíthatóak, mérhetőek és az adott cég szempontjából gazdasági tartalommal (értékkel) bírnak.

A **beruházás** olyan gazdasági tevékenység, amelynek célja és eredménye tárgyi eszközök (üzemi épületek, gépek, berendezések, felszerelések stb.), és nem termelő létesítmények (lakóházak, iskolák, kórházak stb.) létrehozása vagy vásárlása. Az egyes vállalkozások beruházásaik során elsődlegesen a tárgyi eszközök vásárlására vagy előállítására fordítanak tőkét, de hozzájárulhatnak a nem termelő létesítmények fejlesztéséhez is az alkalmazottaik részére (pl. lakásvásárlási kölcsönök biztosításának formájában).

**Osztalék**: Az osztalék az az összeg, melyet a részvényes a vállalatban meglévő részvényei alapján a vállalat nyereségéből kap. A pontos összeg a részvények számától és típusától függ.

**Hozam**: a különböző befektetések eredményeként kapott tőkenövekményt. Rendszerint százalékos formában adják meg, előnye, hogy könnyedén összehasonlíthatóvá teszi a különböző típusú befektetéseket. Megkülönböztethető bruttó és nettó hozam. Bruttó hozam alatt a tiszta hozamot értjük, vagyis minden levonástól (díjaktól, adóktól) mentes hozamot. Nettó hozam alatt a bruttó hozam és a különböző levonások (adók, díjak, kezelési költségek stb.) különbözetét értjük

**Innováció**: J. A. Schumpeter (1939) nevével fonódik egybe, aki szerint az innovációt a termelési tényezők újszerű kombinációjaként definiáljuk.

Az **innováció** egy ötlet átalakulása vagy a piacon bevezetett új, illetve korszerűsített termékké, vagy az iparban és a kereskedelemben felhasznált új, illetve továbbfejlesztett műveletté, vagy valamely társadalmi szolgáltatás újfajta megközelítése. (OECD, 1993.)

**K+F** az a rendszeresen végzett alkotómunka, amelynek célja az ismeretanyag bővítése, beleértve az emberről, a kultúráról és a társadalomról alkotott ismeretek gyarapodását is, valamint ennek az egész ismeretanyagnak a felhasználását új alkalmazások kidolgozására. A K+F három részterületet ölel fel: az alapkutatást, az alkalmazott kutatást és a kísérleti fejlesztést. (OECD, 1993.)

**Kapacitás:** a teljesítménynek az adott műszaki színvonal melletti maximuma. A kapacitás tehát a teljesítőképesség felső határát jelenti.

**Gazdaságossági számítás:** érdekeket és törekvéseket szintetizáló, döntés-előkészítő és igazoló racionális módszer.