**4.2 A kereskedelmi vállalkozások eszközei és eszközgazdálkodása**

**4.2.1. A kereskedelmi vállalkozások vagyona**

A kereskedelmi vállalkozások alapításának és folyamatos működtetésének feltétele a tevékenységük jellegének megfelelő nagyságú és összetételű vagyon megléte. A vagyon nagysága és összetétele elsődlegesen a vállalkozás tevékenységének a tőkeigényességétől függ. A vállalkozás vagyona több forrásból származhat: az alapítóktól, a piac más szereplőitől (hitel, kölcsön) és a vállalkozás nyereségéből (ennek növelése az alapvető célja a vállalkozásnak).

A vállalkozás vagyonát kétféle szempont szerint vizsgálhatjuk. Egyrészt az eszközök oldaláról, vagyis a vállalkozások vagyonelemei a vállalkozás tevékenységében milyen szerepet töltenek be és milyen a konkrét megjelenési formájuk. Az egyes vagyoni elemek az újratermelési folyamatban betöltött szerepük szerint lehetnek befektetett eszközök és forgóeszközök. Másrészt a források oldaláról, azaz az egyes vagyonrészek honnan származnak, mi az eredetük. Szükséges kiemelni, hogy mivel a vállalkozás egyazon vagyonát vizsgáljuk kétféle vetületben, az összes eszközérték mindig megegyezik az összes forrásértékkel.

**ÁBRA: A vállalkozás vagyonának eszköz és forrás vetülete (külön feltöltve képként, mert a saját prf-ből nem tudtam kivenni)**

**4.2.1.1. Befektetett eszközök**

A befektetett eszközök tulajdonságjellemzői szerint a vállalkozás tevékenységeit tartósan (egy évnél hosszabb ideig) szolgálják, beépítésre kerülnek a vállalkozás folyamataiba. A befektetett eszközök három csoportba sorolhatók, ezek:

− az immateriális javak

− a tárgyi eszközök

− a pénzügyi eszközök

A **befektetett immateriális javak** csoportjába azok az eszközök tartoznak, amelyek a vállalkozás tevékenységét tartósan közvetlenül vagy közvetve szolgálják és anyagi formában nem jelennek meg, azonban anyagi formában megjelenő eszközökhöz vagy tevékenységekhez kapcsolódnak. Ezek lehetnek:

a) Vagyoni értékű jogok: azoknak a szerzett jogoknak az értékét foglalják magukban, amelyek eszközök használatára, kezelésére vagy valamilyen tevékenység végzésére biztosítanak lehetőséget. Főbb típusai: • bérleti jog (üzletek bérleti joga, valamint más jellegű épületekre, gépekre, berendezésekre, járművekre vonatkozó jogok), • használati jog (földterületre, építményre, szoftverre stb. vonatkozó jogok), • tevékenység végzésére vagy annak megjelenítésére vonatkozó jogok (áruk és árucsoportok kizárólagos forgalmazói joga, márkanév használata, franchise jog) • koncessziós jog (területre, csővezetékes termékszállításra és tárolásra).

b) Szellemi termék: azokat az értékeket foglalják magukban, amelyek szellemi tevékenység eredményeként keletkeztek, és valamilyen jogvédelemben részesülnek, vagy jogvédelem ben ugyan nem részesülnek, de titkosságuk alapján monopolizálhatóak. Ide tartozik többek között a találmány, a szabadalom, a számítógépes rendszerekben használt szoftverek, a gyártási eljárás, a védjegy, piackutatási tanulmányok, egyéb szellemi termékek. A kereskedelemben elsődlegesen a piackutatási tanulmányok, a szoftverek és az értékesítési franchise-rendszer terjedésével a know-how-ok jellemzőek.

c) Üzleti érték vagy cégérték: a vállalkozás valós értékét, a goodwill-ját mutatja, ami több tényezőtől függ (cash-flow, eszközérték, pénzügyi helyzet, tárgyi eszközök állapota, versenyképes piaci jelenlét, kereskedelmi-gazdasági pozíció).

d) Alapítás-átszervezés aktivált értéke1: tartalmát tekintve olyan tételeket foglal magában, amelyek a vállalakozás alapításával, tevékenységének bővítésével, működési folyamatainak és szervezeti egységeinek átalakításával/átszervezésével kapcsolatosan felmerülő költségek, és várhatóan a jövőben több év alatt a vállalkozás tevékenységein keresztül közvetve megtérülnek. Ide tartoznak például a cégbírósági bejegyzés és az ügyvédi munka költségei, a vagyonértékelési költségek, vagy a kereskedelmi vállalkozásoknál az üzlet kialakításának és átrendezésének tervezete, az arculatterv kialakításának költségei.

e) Kísérleti fejlesztés aktivált értéke2: tartalmát tekintve olyan értékeket foglal magában, amelyek kísérleti fejlesztés kapcsán keletkeztek, és a jövőben a kísérleti fejlesztés eredményeként megjelenő eszköz hasznosításán keresztül várhatóan megtérülnek az eredménynövekedésből. (A sikertelenül befejezett kísérleti fejlesztések költségei a vállalkozás eredményének terhére kerülnek elszámolásra a tárgyévben.)

A **befektetett tárgyi eszközök** körét azok a vagyonelemek képezik, amelyek a vállalkozás tevékenységét közvetlenül vagy közvetve tartósan szolgálják, és anyagi formában is megjelennek. Ide tartoznak:

a) Ingatlanok, ami alatt értendő a földterület (telek, telkesítés, termőföld, erdő stb.), valamint a földterülettel kapcsolatban létesített eszközök köre, így az épületek (az üzletek, a bevásárlóközpontok, a raktárak, az irodai épületek stb.), épületrészek, továbbá az építmények (utak, parkolók, vasutak, hidak, kerítések stb.).

b) Műszaki berendezések, gépek, járművek anyagi formában jelennek meg, és a vállalkozás tevékenységét/tevékenységeit közvetlenül és tartósan szolgálják. A kereskedelmi vállalkozások tárgyi eszközértékének döntő részét az üzlethelységek berendezései, tárlók, gondolák, hűtőpultok, mérlegek, pénztári rendszerek, anyagmozgató berendezések teszik ki. Saját gépjárműveket csak korlátozott számban üzemeltetnek, ezeket inkább lízingelik a kereskedelmi cégek. A lízing konstrukció előnye a tőke-megtakarításban, és a könnyebb korszerűsítési lehetőségben rejlik.

c) Egyéb berendezések, felszerelések, járművek a vállalkozás tevékenységét közvetve szolgálják, például irodai, igazgatási berendezések és felszerelések, számítógéprendszerek, a vezetők által használt gépkocsik.

d) Folyamatban lévő beruházások, felújítások magukba foglalják egyrészt a beruházási célú, üzembe helyezendő tárgyi eszközök beszerzésének, létesítésének, előállításának értékét, másrészt a már üzembe helyezett tárgyi eszközök felújítását, bővítését, átalakítását, élet tartalmának vagy kapacitásának növelését szolgáló munkák ellenértékét vagy előállítási értékét. Ezek mellett itt kerülnek nyilvántartásra a több év alatt megvalósuló építési jellegű befektetéseknek (pl. üzletek beruházásainak) az adott évben elkészített értéke, mivel ezek a kivitelezés megkezdésétől folyamatosan a vállalkozás vagyonát növelik.

A **befektetett pénzügyi eszközök** azoknak a vagyonelemeknek az értéke, amelyeket a vállalkozás tartósan a vállalkozáson kívül hasznosít, és értékpapírok vagy követelések formájában jelennek meg. A befektetett pénzügyi eszközök tehát monetáris eszközök és egyben vállalkozáson kívüli befektetések.

− értékpapíroknak a megjelenési formája és tartalma szerint kétféle típusát különböztetik meg:

• tulajdoni viszonyt megtestesítő értékpapírok, amelyek tartós részesedések, és a birtokosaiknak egyrészt meghatározott vagyoni jogokat (osztalék, elővétel, likvidációs jog) biztosítanak, másrészt pedig tagsági jogokat (irányítás, ellenőrzés, részvétel, összehívás stb.) tesznek lehetővé. Ide sorolandók az üzletrészek utáni részesedési jog, a részvények, vagyonjegyek, vagyoni betétek stb.

• tartós egyéb értékpapírok, amelyek hitelviszonyt megtestesítő formát öltenek, ezek körébe sorolják a kötvényt, a kincstárjegyet, a letéti jegyet, a pénztárjegyet stb.

− tartós követelések, azokat az éven túl befolyó fizetési igényeket foglalják magukban, amelyek más vállalkozásoknak vagy egyéb jogi személyeknek nyújtott kölcsönből, a vállalkozás pénzeszközeinek bankban történő lekötéséből (kamatjövedelem szerzési célzattal), vagy eszközeinek értékesítéséből erednek.

**4.2.1.2. Forgóeszközök**

A forgóeszközök tulajdonságjellemzőik szerint – a velük kapcsolatos célkitűzés következtében – folyamatosan változtatva formájukat az újratermelési folyamat más és más szakaszába lépnek, s a vállalkozás tevékenységét egy évnél rövidebb ideig szolgálják. A forgóeszközök a megjelenési módjuk alapján négy csoportba rendezhetők: készletek, követelések, forgatási célú értékpapírok és pénzeszközök.

1. **Készletek**: azokat az anyagi és nem anyagi formában megjelenő eszközöket foglalja magába, amelyek a vállalkozás tevékenységét közvetlenül vagy közvetve szolgálják és egy évnél rövidebb idő alatt felhasználásra, értékesítésre vagy átalakításra kerülnek. Keletkezésük szempontjából lehetnek saját előállítású/termelésű készletek és vásárolt készletek.

− Saját termelésű készletekkel nem foglalkozunk, mert a kereskedelmi vállalkozás nem állít elő terméket.

− Vásárolt készletek körébe az anyagok és áruk tartoznak.

* Anyagok: ezeket a vállalkozás felhasználás céljából szerezte be, a tevékenység során elveszítik eredeti jellegüket, értékük az előállított termék vagy a nyújtott szolgáltatás értékében testesül meg. Többféle fajtája különböztethető meg, így a termék lényeges részét képező alapanyagok, a segédanyagok, az üzemeltetéshez szükséges üzem- és fűtőanyagok, karbantartási anyagok és tartalék-alkatrészek, csomagolóanyagok, nyomtatványok stb.
* Áruk: ezek változatlan formában történő értékesítés céljából kerültek beszerzésre. A kereskedelemben ezek teszik ki a készletek döntő többségét. Ide tartoznak a kereskedelmi vállalkozások saját előállítású készletei is, a sajátmárkás termékek, amelyeket saját forgalmi egységeikben (üzleteikben) értékesítenek.

Az árukészletek a tulajdonságjellemzőik alapján tovább tagolhatók:

~ kereskedelmi áruk: nagykereskedelmi árukészletek, kiskereskedelmi árukészletek, vendéglátóipari nyersanyagok és áruk, kölcsönzésre szánt árukészletek, bizományba átadott áruk,

~ betétdíjas göngyölegek: olyan csomagolási eszközök, amelyek az áruértékesítést (szállítást, raktározást) segítik és többször felhasználhatók, például konténer, rekesz, hordó zsák,

~ közvetített szolgáltatások: olyan igénybevett külső szolgáltatások, amelyeket a vállalkozás változatlan formában tovább értékesít.

2. **Követelések**: jogszerűen járó, pénzformában kifejezett rövid lejáratú fizetési igények, amelyek különféle szállítási, vállalkozási, szolgáltatási és egyéb szerződésekből erednek. A követelések keletkezésük okai szerint csoportosíthatóak:

− vevőkkel szembeni követelések: belföldi vagy külföldi áruszállításból és szolgáltatásnyújtásból eredő fizetési igények, amelyeket a vevő elismert.

− váltókövetelések: ezek fizetési ígérvények, egy későbbi időpontban esedékes fizetést testesítenek meg, mivel az áruszállításból és szolgáltatásnyújtásból eredő fizetési igények váltóelfogadással kerültek rendezésre.

− egyéb követelések: ide sorolhatók az adott előlegek és kölcsönök miatti követelések, az értékpapírok értékesítéséből eredő követelések, a visszaigényelhető áfa miatti követelések, túlfizetésekből, valamint az állami támogatásokból keletkező fizetési igények.

3. **Forgatási célú értékpapírok**: ezek értékpapír formában megjelenő fizetési igények, amelyek továbbértékesítés céljából kerültek beszerzésre árfolyamnyereség elérése érdekében, várhatóan egy évnél rövidebb ideig tartja meg a vállalkozás. A következő értékpapírok tartoznak ide:

− eladásra vásárolt kötvények: egy évnél rövidebb időtartamra tulajdoni viszonyt megtestesítő értékpapírok,

− saját részvények, saját üzletrészek, eladásra vásárolt részvények: ezek részesedési jogot megtestesítő értékpapírok,

− áruval és szolgáltatással kapcsolatos rendelkezési jogot megtestesítő értékpapírok.

4. **Pénzeszközök**: ezek a vállalkozás rendelkezésére álló, fizetési eszközként hasznosítható készpénz-készlet, a csekkek és a tartósan le nem kötött bankokba befolyó számlapénz.

− a készpénz-készlet és a csekkek a házipénztárban találhatóak, a vállalkozásnál kifizetésre azonnal felhasználható pénzeszközök,

− bankbetétek: a bankokban számlapénz formájában lévő látra szóló betétek. A bankok a vállalkozás megbízása alapján erről teljesítenek kifizetéseket, s erre folynak be az üzleti partnerek átutalása is. A bankbetétek formái a következők: elszámolási betétszámlák, elkülönített betétszámlák, deviza-betétszámlák és átvezetési számlák.

**4.2.2. Beruházás,** **innováció**

A beruházás a tárgyi eszköz beszerzése, létesítése, saját vállalkozásban történő előállítása, a beszerzett tárgyi eszköz üzembe helyezése, rendeltetésszerű használatbavétele érdekében az üzembe helyezésig végzett tevékenység. Ehhez tartozik a szállítás, a vámkezelés, a közvetítés, továbbá mindazon tevékenység, amely a tárgyi eszköz beszerzéséhez kapcsolható, beleértve a tervezést, az előkészítést, a lebonyolítást, a hitel-igénybevételt, és a biztosítást is.

Beruházásnak minősül a meglévő tárgyi eszköz bővítése, rendeltetésének megváltoztatása, átalakítása, valamint élettartamának és teljesítőképességének közvetlen növelését eredményező tevékenység is.

A beruházások között kell kimutatni a rendeltetésszerűen használatba nem vett, üzembe nem helyezett eszközök bekerülési értékét, továbbá a már használatba vett tárgyi eszközökön végzett bővítéssel, rendeltetésváltozással, átalakítással, élettartam-növeléssel, felújítással összefüggő munkák – még nem aktivált – bekerülési értékét.

Beruházásról akkor beszélhetünk, ha új reáltőke keletkezik, ami azt jelenti, hogy beruházáskor bővülnek a tőke javak, illetve bővül a vállalkozás termelő vagyona.

TANÁRI MAGYARÁZAT: Befektetés alatt a vállalkozás pénzeszközeinek lekötését értjük nyereségszerzés céljából. A beruházás a tárgyi eszköz-állomány létesítésére illetve bővítésére irányuló műszaki gazdasági tevékenység. Pénzügyi oldalról megközelítve a beruházás a tárgyi eszközök létesítéséhez szükséges pénzügyi források megszerzését és befektetés útján való finanszírozását jelenti, tehát olyan tőkekiadás egy cég életében, amelyek révén a vállalkozás hosszú élettartamú eszközökhöz jut. Számviteli értelemben ezek a vagyontárgyak lehetnek immateriális javak, tárgyi eszközök és befektetett pénzügyi eszközök.

A vállalkozások alapvetően jövedelemtermelés céljából létesülnek. A folyamatos jövedelemtermeléshez elengedhetetlen a tartós invesztíció, amelynek során a befektetések megtérülnek, ami újabb befektetést tesz lehetővé. Tehát a beruházás a jövedelemszerzés fenntartásért szükséges. Ennek következtében folyamatos, egymásba érő láncot alkot a beruházás és a jövedelemtermelés. A beruházási szükséglet szinte minden pillanatban jelen van a vállalkozás minden területén, a tudományos-technikai fejlődés eredményei minden működési egység számára újabb és újabb lehetőséggel szolgál.

A „mikor” és „mely területen” érdemes beruházni kérdésre nem egyszerű megadni a választ, jelentős és jól átgondolt felmérést és tervezést igényel. A különböző területek vezetői, menedzserei eltérően válaszolnak a kérdésre, más a véleménye a kereskedelmi vezetőnek, a gazdasági igazgatónak, a humán erőforrás menedzsernek. A beszerzés újabb és korszerűbb anyagokat és termékeket szeretne, ami másfajta technológiát igényel. A gépek és berendezések használói általában korszerűbb, kevesebb meghibásodással, nagyobb kapacitással működő eszközöket szeretnének. Az értékesítés területén dolgozók a piaci prognózisok, piaci részesedések, illetve a fogyasztási szokások változásának figyelése alapján fogalmazzák meg igényüket. A pénzügyesek beruházási igényeit az értékesítés, a jövedelmezőség, a vagyonalakulás, a megtérülések és a pénzügyi lehetőségek elemzésének eredményei befolyásolják.

A vállalkozói beruházási döntés kiindulási alapja a kapacitás. A kereskedelmi vállalkozások legfontosabb kapacitás tényezői:

* a hálózati egységek száma, alapterülete és összetétele
* a hálózati egységek technikai felszereltsége
* a nyitvatartási idő
* az eladási forma
* a foglalkoztatottak létszáma
* a termelékenység alakulása.

A beruházás megvalósítása kettős funkciót tölthet be, egyrészt közvetlen termelési célokat szolgálhat, másrészt biztosíthatja a termelési és szolgáltatási feltételek megteremtését. A vállalkozásoknál a beruházások célja többirányú lehet:

* bevételek növelése,
* profit növelése,
* költségek csökkentése,
* a beruházás költségei finanszírozhatóak legyenek,
* a beruházás összhangban legyen, a vállalkozás stratégiai célkitűzésével a vállalkozás jövőjére vonatkozó elvárásait erősítse meg,
* jogszabályoknak, hatósági előírásoknak való megfelelés.

A bevételek növelésére irányuló beruházások részben új termékek gyártását vagy új szolgáltatások nyújtását célozzák, részben pedig a meglévő kapacitásokat növelik a vállalkozásoknál. A költségek csökkentésére irányuló beruházások a termelési folyamat költségeit csökkentik, például a javítási kiadásokat mérsékelik a régi, elavult gépek újakkal való pótlásával. A gyakorlatban megvalósuló beruházások általában mindkét célt – bevételek növelését és a költségek csökkentését – egyszerre valósítják meg, például amikor az elavult gépeket, berendezéseket új, nagyobb kapacitásúakra cserélnek. A jogszabályok, hatósági előírások is kikényszeríthetnek beruházást, például a környezetvédelmi, a biztonsági előírások.

A vállalkozások, így a kereskedelmi vállalkozások beruházásainak általános jellemzői a következőkben foglalhatók össze:

− magas pénzkiadással járnak, s megvalósításukat a legtöbb esetben nem fedezi a rendelkezésre álló sajátforrás, hosszú lejáratú hitel vagy kölcsön igénybevétele szükséges,

− a várható hozamok időben később jelentkeznek, s ezek nagysága csak becsülhető,

− a vállalkozás gazdasági és pénzügyi helyzetét hosszabb időre determinálják, de ugyanakkor a műszaki-technológiai jellemzők színvonalát emelik,

− a rossz beruházási döntések visszafordíthatatlanok, vagy csak magas ráfordítással korrigálhatók.

A beruházást akkor érdemes megvalósítani, ha az ebből származó várható hozamok meghaladják a beruházási költségeket, és nyereség realizálódik. Az eredeti befektetett összeg hosszabb időn át, folyamatosan térül meg a várható eredményből. A tárgyi eszköz funkciójának teljesítésére alkalmas marad a megtérülési idő alatt, azonban a termelőképesség mögött évről-évre kisebb befektetett összeg szerepel az értékcsökkenés (amortizáció) következtében. A beruházási javaslatok értékelésére különböző módszerek, eljárások vehetők igénybe, ezek két csoportba sorolhatók: − statikus és − dinamikus számítási módszerek.

A statikus gazdaságosság-számítási módszerek mutatószámaiban az időtényező nem szerepel. Statikus módszerrel csak arra kaphatunk választ, hogy az adott beruházás a vizsgált évben teljesítette-e a nyereségkövetelményt. Természetesen több éves beruházás esetében lehet minden évben statikusan vizsgálni a beruházás gazdaságosságát és a pontszerű (éves) értékeket összerakni. A leggyakrabban használt statikus beruházás gazdaságossági/hatékonysági mutatók a következők:

jövedelmezőségi mutató

megtérülési idő

befektetett pénzeszközök forgási sebessége

A dinamikus gazdaságosság-számítási módszereket olyan beruházások értékeléséhez használják, amelyek több éven át valósulnak meg, továbbá a kiadások és a bevételek váltakozó ütemben jelentkeznek. A módszer alapját az képezi, hogy a beruházási döntéseknél figyelembe veszik az időtényezőt is, a mai egységnyi pénzeszközt többre értékeljük, mint az egységnyi jövőbenit. A befektetett összeg időértékét a kamatláb fejezi ki, aminek nagyságát befolyásolja a reálkamat mértéke, a befektetéssel együtt járó kockázat, az árszínvonal változása és az infláció mértéke. A befektetett összeg időértékét kifejező kamatlábat nevezik kalkulatív kamatlábnak, ami megmutatja azt a hozamkövetelményt, amit a vállalkozó elvár a befektetéstől. A dinamikus gazdaságossági módszerek fajtái:

Nettó jelenérték számítás (NPV)

Belső kamatláb – belső megtérülési ráta (IRR)

Annuitás-számítás

EBBŐL SZERETNÉNK EGY FOLYAMAT ÁBRÁT KÉRNI (lent)

A beruházás fontosságát mutatja az alábbi láncreakció, mely azt reprezentálja, mi történi akkor hosszú távon, ha egy vállalkozás nem foglalkozik a beruházási kérdésekkel.

Nincs beruházás 🡪 nincs folyamatos korszerűsítés 🡪 a vállalkozás lemarad a fejlesztésben 🡪 a vállalkozás lemarad a versenyben 🡪 megrendül a partnerek és vevők bizalma 🡪 csökken a vállalkozás árbevétele 🡪 a vállalkozás nem tud többletnyereségre szert tenni 🡪 a vállalkozást az elöregedés veszélye fenyegeti

A **beruházási döntés és a megvalósítás szakaszai:**

1. a beruházási javaslatok összegyűjtése,
2. a beruházási javaslatok tőkeszükségletének és a várható hozamoknak becslése ; egy-egy beruházás előkészítésénél az alábbi információkat célszerű kiszámítani: tervezett kapacitási adatok, üzembe-helyezés ideje és az üzemelés várható időtartama, tervezett beruházási költségek (tervezési, építési és közmű költségek), a folyamatos üzemeltetés várható költségei, a tervezett forgalom, árbevétel és a várható nyereség,
3. beruházási javaslatok értékelése (döntést megelőző – ex ante vizsgálatok): a beruházási döntés előkészítésében alapvető fontosságú a megtérülési idő kiszámítása, továbbá a hatékonysági mutatók elemzése. Célszerű azt is mérlegelni, hogy a beruházás a megvalósítás után hogyan kapcsolódik a vállalkozás egészéhez, miképpen változtatja meg a teljesítményét és a jövedelmezőségét.
4. a megvalósítandó beruházás/beruházások kiválasztása: a döntés az egyes variációk közötti választást jelenti, amelyik a döntéshozók szerint várhatóan a legkedvezőbb eredményt biztosítja. A döntés során célszerű a kevésbé számszerűsíthető tényezőket is figyelembe venni, például a vállalkozás gazdasági-környezeti feltételeit, a környezetvédelmet.
5. a beruházás megvalósítása: a beruházási program jóváhagyása után indulhat meg a műszaki tervezés, ami a kivitelezési tervdokumentáció elkészítését jelenti. Ez a beruházás megvalósításának az alapokmánya, és a kivitelezés összes adatát (műszaki adatokat és költségeket) tartalmazza. A megvalósítás folyamatában nemcsak a kivitelezést és ennek beszerzési, technikai, építési elemeit szükséges vizsgálni, hanem a gazdálkodási eredmény szempontjából az időarányos készültségi fokot is. Elemezni kell az időarányos költségfelhasználást, valamint az egyes részberuházásoknak a tervezett időre való megvalósulását és belépését az értékesítési folyamatba.
6. a beruházás utólagos gazdasági értékelése (ex post vizsgálatok): a beruházások döntéselőkészítő elemzéséhez hasonló bontásban, ismételten vizsgálni kell minden egyes gazdaságossági/hatékonysági mutatót. Elemezni kell, hogy a gyakorlatban hogyan valósultak meg a beruházási elképzelések, nincs-e szükség valamilyen módosításra. Ezek az elemzések kizárólag tényadatokra épülnek, fokozzák a döntéshozók tisztánlátását, és egy következő beruházáshoz is információt szolgáltatnak.

TANÁRI MAGYARÁZAT: beruházási folyamat nevezetes időpontjai, mérföldkövei a következők: ötlet, aktiválás, selejtezés. Az ötlettől az aktiválásig terjedő időszakot kivitelezési, az aktiválástól a selejtezésig terjedő időszakot működési időtartamnak nevezzük.

A fizikai javakban testet öltött beruházások materiális vagyonjavakat hoznak létre. A működési időtartam a tőke megtérülésének időszaka. A tárgyiasult jószágok működtetésének és selejtezésének következtében hozamok keletkeznek, melyekből (jó esetben) a bekerülési költségek megtérülnek.

**Az innováció**

A beruházások biztosítják az innovációs fejlesztések megvalósítását. A 20. században Schumpeter határozta meg elsőként a fogalmat, szerinte az innováció a termelési tényezők új kombinációja, aminek megvalósítója a vállalkozó. Schumpeter az innovációnak öt alapesetét különböztette meg:

− új termék vagy egyes javak új minőségben való előállítása,

− új termelési eljárás bevezetése vagy áruval és szolgáltatással kapcsolatos új kereskedelmi forma megvalósítása,

− új termék-elhelyezési lehetőség, új piac megnyitása,

− nyersanyagok vagy félkész-termékek új beszerzési forrásainak megnyitása,

− új szervezet létrehozása a termelés vagy értékesítés területén, például monopolhelyzet teremtése trösztösítéssel, vagy napjainkban a stratégiai szövetségek létrehozása.

TANÁRI MAGYARÁZAT: az innovációnak nem feltétlenül kell tudományosan új dolognak vagy korábban ismeretlennek lennie, elegendő, ha az adott piacon, az adott területen jelent újdonságot. Emellett az innováció nem minden esetben tárgyiasult újdonság, hanem lehet valamilyen új szolgáltatási módozat (új kereskedelmi forma megjelenése stb.) vagy akár módszertani eljárás is.

Az innováció aktuális meghatározása a következő:

„Az innováció  
- új, vagy jelentősen javított termék (áru vagy szolgáltatás) vagy eljárás,  
- új marketing-módszer, vagy  
- új szervezési-szervezeti módszer bevezetése  
- az üzleti gyakorlatban, munkahelyi szervezetben, vagy a külső kapcsolatokban.”

Az innováció négy fontos alkategóriáját különböztetjük meg.

**Termék innováció**

"A termék-innováció olyan áru vagy szolgáltatás bevezetése, amely – annak tulajdonságai és rendeltetése vonatkozásában – új, vagy jelentősen megújított. Ez magában foglalja a fejlesztésre vonatkozó részletes műszaki leírásokat, az összetevőket és anyagokat, a beépített szoftvert, a felhasználóbarát jelleget vagy más funkcionális tulajdonságokat."

**Eljárás innováció**

"Az eljárás innováció új, vagy jelentősen megújított termelési vagy szállítási módszer megvalósítása. Felöleli a technikában, a berendezésekben és/vagy a szoftverben bekövetkező jelentős változásokat."

**Marketing innováció**

"A marketing-innováció olyan új marketing-módszerek alkalmazása, amelyek jelentős változást hoznak a terméktervezésben, a csomagolásban, a termék piacra dobásában, a termék reklámozásában, vagy az ár képzésben."

**Szervezési-szervezeti innováció**

„A szervezési-szervezeti innováció új szervezési-szervezeti módszerek megvalósítását jelenti a cég üzleti gyakorlatában, a munka szervezésében vagy a külső kapcsolatokban."

A különböző innováció típusok természetesen a gazdasági életben nem mindig jelennek meg tisztán, többször kombináltan egymást átfedve vagy a határmezsgyén mozogva állítják az innovációs szakembereket kihívások elé az adott projekt kategorizálásánál.

**Innováció menedzsment**

Nagyon fontos, hogy az innovációs tevékenységet és a K+F-et az adott gazdasági-jogi-társadalmi környezetben optimális keretek között tudjuk megvalósítani a legjobb megtérüléssel. Az innováció forrásigénye, a projekt finanszírozása, a jogi kérdések, az adózási eljárások, a speciális projekt menedzsment komplex rendszert alkotnak, melynek a kezelése nem egyszerű. Az innováció menedzsment célirányos jogi, gazdasági és iparjogvédelmi intézkedések összessége, amelyek lehetővé teszik kutatás-fejlesztési és innovációs projektek szakszerű létrehozását és hatékony lebonyolítását.

Az innováció menedzsment főbb tevékenységei:

* Innovációs stratégia, innovációs projekt definiálása
* Kutatás-fejlesztés minősítés, amennyiben szükséges
* Iparjogvédelem, szerzői jogi védettség megszerzése
* Projekt finanszírozás megteremtése
* Innovációs projekt szakszerű menedzselése
* [Innováció, kutatás-fejlesztés adókedvezményei](https://innovacio-menedzsment.hu/adokedvezmenyek-ervenyesitese-innovacio) érvényesítése
* Az innovációs projekt gazdasági racionalitásának ellenőrzése.