**6.3.** **Beruházás, befektetés finanszírozás**

A**beruházás** fogalma alatt a közgazdaságtan a termelőeszköz előállítását vagy vásárlását, illetve ritkább esetben az előállított vagy vásárolt eszközt érti. Tehát a gazdaság egy szereplője olyan javakhoz jut, amelyek más javak termelését segítik elő. Egy adott időszakra vizsgálva egy vállalkozás tőkeállományának növekedését jelenti.  
Tágabb értelemben az oktatási tevékenység, mint szellemi tőke előállítása is beruházásnak tekinthető.

**A beruházás számviteli fogalmába tartozik:**  
- az új eszközök megvalósítása beszerzéssel (vásárlás útján), saját vállalkozásban, a kettő kombinációjával, idesorolandó a pénzügyi lízing keretében, továbbá a részletvétellel történő beszerzés is,  
- a használt tárgyi eszközök beszerzése, ideértve a követelés fejében, a csere útján történő tárgyieszköz-beszerzéseket is,  
- a koncessziós szerződés alapján megvalósított tárgyi eszközök beszerzése, saját vállalkozásban történő előállítása.

**A Számviteli törvény 3. paragrafusának 4. bekezdése a következőképpen határozza meg a beruházás fogalmát:**  
„Tárgyi eszköz beszerzése, létesítése, saját vállalkozásban történő előállítása, a beszerzett tárgyi eszköz üzembe helyezése, rendeltetésszerű használatba vétele érdekében az üzembehelyezésig, a rendeltetésszerű használatbavételig végzett tevékenység (szállítás, vámkezelés, közvetítés, alapozás, üzembe helyezés, továbbá mindaz a tevékenység, amely a tárgyi eszköz beszerzéséhez hozzákapcsolható, ideértve a tervezést, az előkészítést, a lebonyolítást, a hiteligénybevételt, a biztosítást is); beruházás a meglévő tárgyi eszköz bővítését, rendeltetésének megváltoztatását, átalakítását, élettartamának, teljesítőképességének közvetlen növelését eredményező tevékenység is, az előbbiekben felsorolt, e tevékenységhez hozzákapcsolható egyéb tevékenységekkel együtt.”

A törvény előírja, hogy a vállalkozásoknak a beruházásokat a befektetett eszközök között kell nyilvántartaniuk. A beruházás a tárgyi eszköz aktiválásával ér véget.

**A beruházás tágabb fogalmába tartozik:**  
- a vagyonkezelési szerződés alapján kezelésbe vett tárgyi eszközök átvétele,  
- a térítés nélkül, ajándékként vagy hagyatékként átvett tárgyi eszközök állományba vétele,  
- a többletként fellelt tárgyi eszközök állományba vétele,  
- a gazdasági társaságnál a nem pénzbeli hozzájárulásként átvett tárgyi eszközök állományba vétele,  
- a gazdasági társaság tulajdonosánál a tőkeleszállításkor, a társaság megszűnésekor átvett tárgyi eszközök állományba vétele stb.

**A beruházások fajtái:**

A beruházásnak két fajtája van:  
-    fix beruházás  
-    készletberuházás

A készletberuházás a vállalkozási tevékenység fázisai között felhalmozott készleteket jelenti, melyeket később felhasználják, vagy értékesítik.  
A fix beruházás egy folyamatos beruházás, mint pl. egy gyárépület, vagy gép. Ide tartozik a lakóingatlanok vásárlása is.

**A beruházások csoportosítása termelőképesség szerint:**

-    nem termelő (improduktív, vagy non-productive investment) beruházás:  
Ez a beruházás a társadalom nem termelő szféráinak, mint az egészségügy, oktatás, vagy kultúra működését szolgálja. Nem vesznek részt szolgáltatások és termékek előállításában.

-    termelő (produktív) beruházás:  
Elkészültük után, mint termelő fizikai tőkejavak részt vesznek különböző termékek és szolgáltatások előállításában.

**Beruházás, mint gazdasági tényező:**

Beruházások üteme = egy adott időszak (általában egy év) és az előző időszak beruházási színvonalának hányadosa.  
A beruházások szintjét I-vel jelöljük. ez az angol investment szóból ered.

Értéke hatással van a GDP-re. Ugyanakkor a GDP is hatással van a beruházásra és a fogyasztásra, így újból visszahatnak a GDP-re. Egy egységnyi beruházás tehát összességében a jövedelemnek nem csupán egy egységnyi növekedését eredményezi. Az egységnyi beruházás hatására történő összes jövedelemnövekedést John Maynard Keynes óta beruházási multiplikátornak nevezzük.

A megtakarítások mértéke egybeesik a beruházások mértékével: I=S

A beruházások szintje bruttó, vagy nettó módon mérhető. Előbbinél csak a gazdaságban meglévő tőkeállomány növekedését vesszük figyelembe; utóbbi viszont a bruttó beruházások és a tőke amortizációjának különbségeként adódik, így akár negatív is lehet. Az amortizálódott tőke helyettesítésére szolgáló beruházásokat néha pótló beruházásoknak is nevezzük.

Finanszírozás

A vállalkozások finanszírozására a források széles skálája áll rendelkezésre. A szükséges tőke megszerezhető pénzformában illetve apportként. Apportot többnyire a vállalkozás alapításakor vagy tevékenysége bővítésekor bocsátanak rendelkezésre a tulajdonosok. Apportként nem csak reáleszközök vihetők be a cégbe, hanem immateriális jószágok is. Eredete szerint a tőkeszükséglet belső és külső forrásokból elégíthető ki. A belső finanszírozás módjai: jellemzője, hogy azokat a vállalat maga hozza létre, nem szükséges a tőkepiacot felkeresnie. Önfinanszirozásként is szokták emlegetni.

A belső finanszirozása módjai:

1. A nyereség visszaforgatásából: a nyereség alatt a számviteli eredményt kell érteni, amiből még a vállalat természetesen osztalékot fizet. A nyereség fennmaradó része a mérleg szerinti eredmény. Az ilyen címen képződő forrás nagysága függ:

- a vállalkozás gazdálkodásának eredményétől,

- a cég által igénybevehető adókedvezményektől,

- a vállalkozás osztalékpolitikájától.

Az eredményből visszaforgatott tőke nem ingyenesen áll a cég rendelkezésére. (A tulajdonos lemond erről a részről). Mi motiválja őket a lemondásra? Magától értetődően az a várakozás, hogy a visszaforgatott nyereségből vásárolt eszközök a jövőben vagyonunk gyarapodásához, a későbbi években fizethető osztalék növekedéshez vezetnek. A nyereségből visszatartott forrás költsége tehát a tulajdonosi tőkeköltségével azonosítható.

1. Az amortizáció, mint belső finanszírozási forrás: kiemelendő az értékcsökkenési leírás, mint belső finanszírozási forrás. Valójában csak akkor áll a vállalkozás rendelkezésére, ha azt az eladási árain keresztül a piacon érvényesíteni tudja. Ha a termék az eladó által szándékoltnál alacsonyabb áron kel el, esetleg nem is talál gazdára, ilyen esetekben az amortizáció csak részlegesen, esetleg egyáltalán nem realizálható. Az amortizáció címén képződő forrás létrejöttének alapvető feltétele tehát a piac kedvező értékítélete a vállalkozás tevékenységéről. Az amortizációból származó belső finanszírozási forrás nagyságát e feltételezés mellett a következő tényezők határozzák meg:

- a tárgyi eszközök értéke: az együttes érték van hatással az amortizációra. Dinamikus szinten tartás: ha a vállalat tárgyieszköz állománya évről évre nő, azonban figyelembe kell venni a technikai fejlődés ütemét, az inflációt és a leírás módját is.

- a tárgyi eszközök használati ideje: a számviteli törvény igen sokféle lehetőséget biztosit az ÉCS leírás módjának kiválasztásához. A Vállalatnak figyelembe kell vennie a fizikai elhasználódáson túl a műszaki fejlődésből bekövetkező avulást is.

- az amortizáció elszámolásának módja:

1.) egyenletes ütemben - lineárisan,

2.) lassított ütemben - progresszíven,

3.) gyorsított ütemben - degresszíven.

Finanszírozás a vagyon átrendezéséből: a szükségtelen vagyontárgyakat a vállalat értékesíti, vagyis a korábban lekötött tőke egy része felszabadul és újrabefektethetővé válik.

A külső finanszírozás módjai

Míg az önfinanszirozás forrásai jóformán automatikusan állnak rendelkezésre, ilyen értelemben a menedzsment számára kényelmesen, könnyen hozzáférhetők, addig a külső források megszerzése minden esetben erőfeszítést igényel.

A külső finanszírozás alapvető formái:

- a kölcsönforrás (hitel ) igénybevétele

- a pótlólagos saját tőke bevonása ( részesedés finanszirozása ) Az idegen forrás megválasztását elsősorban

1.) annak piaci ára,

2.) elérhetősége,

3.) elérési ideje határozza meg.

A kölcsönforrás piaci ára: nem csupán a használatáért fizetett díjat, kamatot tartalmazza, hanem magában foglalja a megszerzésével kapcsolatos valamennyi ráfordítást is. (egyszeri kezelési költség, hitelbirálati díj, kibocsátás, forgalmazás költsége.

Elérhetősége: pl. a kötvénypiac, mely csak meghatározott méretű és közismert cégek számára jöhet számításba. Elérés ideje: mekkora átfutási idővel számolhatunk. Előfordulhat, hogy a beruházás késedelmes megkezdése nagyobb veszteséget okozna, mint a leggyorsabban megszerezhető forrás ára.

Finanszírozás bankhitellel: a bankhitelek osztályozásának rendező elve:

1.) meghatározott projekt finanszirozása. Ide tartoznak a beruházási hitelek. Többnyire éven túli hitel, mellyel a vállalkozás jövőben képződő pénzjövedelmét megelőlegezi a bank. A hitel segítségével tulajdonképpen csak előrehozza pénzjövedelme felhasználását a vállalat.

2.) a vállalkozás gazdálkodásának egészére vonatkozó: a vállalkozás finanszírozásáról van szó, és inkább az üzlet finanszírozásának céljára igénylik, bár ritkán előfordul fejlesztési célnál is.

A hitelezés folyamata:

a.) A hitelkérelem összeállítása A vállalat a hiteligényét a hitelkérelem benyújtásával jelzi a bank felé. Melynek tartalmaznia kell a hiteligény szöveges indoklását is. Ezen belül a kért hitel célját, összegét, igénybevételének tervezett időpontját, törlesztésének ütemét, a hiteligénylő által felajánlott biztosítékokat. Az igénylő be szokta mutatni gazdálkodását a megelőző időszakra és a hitelkapcsolat tervezett időszakára is. Be kell még mutatni a vállalkozás létét igazoló okmányokat és az utolsó két vagy három év számviteli beszámolóján kivül a projekt finanszírozására kért hitelekhez a cég üzleti tervét, a projekt gazdaságossági számításait, nagyobb beruházásoknál az ún. megvalósíthatósági tanulmányt is mellékelni szokták.

b.) A hitelkérelem befogadása A bank az átvételkor ellenőrzi az anyag teljességét, érkezését dátumbélyegzővel látja el.

c.) Az adósminősités A bankok hiteligénylő partnereiket azok hitelképességét jelző adósosztályok valamelyikébe szokták besorolni. Többfajta mutató segítségével végzik a besorolást. A mutatók néha önmagukban is értékelhetők, bár célszerűbb komplexen nézni azokat. A mutatók viszonyítása történhet a bázishoz, a tervhez vagy hasonló profilú és méretű cég adatához.

Likviditási mutatók

1. Hitelképességi mutatók
2. Forgóeszközök
3. Fizetőképesség mutató (gyorsráta)
4. Készletek
5. Rövid lejáratú kötelezettségek
6. Adósságszolgálati fedezet mutatója
7. Eladósodottsági mutató
8. Kamatfedezeti mutató

A vállalkozás jövedelmezőségét jellemző mutatók

1. A saját tőke jövedelmezősége (ROE)
2. Eszközarányos jövedelem
3. Adózott eredmény
4. Árbevételarányos jövedelem
5. Egy főre jutó jövedelem

Hatékonysági mutatók

1. Az összes eszköz forgása
2. A tárgyi eszközök elhasználódottsága
3. A forgóeszközök forgási ideje (napokban)

A vagyoni és piaci helyzetet jellemző mutatók

1. Tőkemultiplikátor
2. A saját tőke növekedése
3. Nettó forgótőke ellátottság
4. Az egy részvényre jutó nyereség (EPS)
5. Árfolyam/Nyereség arány (P/E ráta)