# Fogalomtár

# Digitalizáció a kereskedelemben

**Információ-technológia (IT)**

Az információ automatikus eszközökkel történő kezelésében és visszakeresésében használatos módszerek (beleértve a számítógépes, távközlési és irodai rendszereket is) összessége.

**Vállalati Információs rendszer**

A szervezet elvárásait támogató rendszerek. A vállalat környezetére, belső működésére és a vállalat-környezet tranzakcióira vonatkozó információk koordinált és folyamatos beszerzését, feldolgozását, tárolását és szolgáltatását végző személyek, tevékenységek, valamint a funkciók ellátását lehetővé tevő hardver- és szoftvereszközök összessége.

**Infrastruktúra**

Az infrastruktúra azoknak az eszközöknek, illetve alapszolgáltatásoknak az összesége, amelyek lehetővé teszik az információs rendszerek működését.

**Informatika**

Az informatika (legközelebbi angol megfelelője az information technology) önálló tudományág, amely az információk rögzítésével, kezelésével, rendszerezésével, továbbításával foglalkozik.

**E-business**

Az e-business tehát azoknak a törekvéseknek az összefoglalása, amelyek célja a szervezeti és a szervezet határain túlnyúló üzleti folyamatok támogatása az információ- és kommunikációtechnológia korszerű eszközeivel, illetve a digitalizáció eredményeivel.

**B2B és B2C**

Míg a B2C esetében a vállalkozások és a végfogyasztóik közötti üzleti-kereskedelmi kapcsolatról van szó, addig a B2B két vagy több vállalkozás egymás közötti üzleti ügyeire vonatkozik, például adott vállalkozás és beszállítói közötti kapcsolatokra.

**e-kereskedelem**

Az e-kereskedelem feloldja az elavult üzleti modelleket, megváltoztatja a költségszerkezetet és átalakítja a vevők, eladók és a köztük található összes elem kapcsolatát. Ugyanakkor eltünteti a hagyományos határokat a cégek üzleti partnerei és vásárlói között, megváltoztatja a kapcsolatok jellegét.

**Üzleti informatika**

Az általános informatika egyik alkalmazási ága. Feladata, hogy a vállalkozás különböző funkcióihoz, elsősorban döntéseihez szükséges, a saját rendszerére és a külvilágra vonatkozó információkat rendeltetésszerűen biztosítsa. Különleges szerepe van a hatékonyságot szolgáló elemzésekben, a vállalati csoportmunka támogatásában, mindenekelőtt a vállalati stratégia kialakításában. Korszerűsíti, modernizálja a vállalatot.

**Információ menedzsment**

Összekötő kapocs a felhasználók és az információrendszer között. Céljai:

* az információval való gazdálkodás, figyelembe véve a technikai infrastruktúrát, a befogadó szervezetet és az általános menedzsment ismereteket,
* IT alkalmazások hatásainak megismerése,
* igények és lehetőségek összehangolása,
* nagy rendszerek kezelési ismeretének átadása,

a szervezet információs rendszerének koncepcionális tervezése, fejlesztése.

**IoT (Internet of Things),**

Az IoT (Internet of Things), a gépek és eszközök hiper-összekapcsoltsága a háztartások szintjén is ígéretes jövőt jósol. Hosszú évek óta napirenden van az internetes kapcsolattal bíró hűtőgép, amely maga intézi a család hűtöttélelmiszer-gazdálkodását.